രാസവളം കിട്ടാനില്ല കര്ഷകന് നെഞ്ചില് തീ തന്നെ നീലേശ്വരം: വളം ഡിപ്പോകളില് രാസവളം കിട്ടാതായതോടെ കര്ഷകര് നെട്ടോട്ടമോടുന്നു. ജില്ലയിലെ സഹകരണ ബാങ്കിന് കീഴിലെ വളം ഡിപ്പോകളില് കഴിഞ്ഞ ഒരു മാസമായി രാസവളം എവിടെയും സ്റ്റോക്കില്ലാത്തതാണ് വളം കിട്ടാതായത്. പ്രധാന ഇനമായ ഫാക്ടംഫോസ്, 1818 എന്നീ രാസവളങ്ങളാണ് ഇപ്പോള് എവിടെയും സ്റ്റോക്കില്ലാത്തത്. റബ്ബറിന് രണ്ടാം വളമായി ഇപ്പോള് രാസവളം ചേര്ക്കേണ്ട സമയമാണ്. റബ്ബറിന് കാര്യമായി വേണ്ടതും ഫാക്ടംഫോസാണ്. ഇത് കഴിഞ്ഞ ഒരു മാസമായി ഒരു ഡിപ്പോവിലും സ്റ്റോക്കില്ല താനും. തുലാവര്ഷാരംഭത്തിലാണ് റബ്ബര് കര്ഷകര് രണ്ടാം വളമായി രാസവളങ്ങള് ചേര്ക്കാറ് പതിവ്. തുലാവര്ഷം കുറഞ്ഞാല് പിന്നെ വളം ചേര്ക്കാന് പറ്റാത്ത അവസ്ഥയുമാണ്. അതുപോലെ താഴ്ന്ന പ്രദേശങ്ങളില് തെങ്ങ്, കവുങ്ങ് എന്നിവക്കും കര്ഷകര് രാസവളങ്ങള് ചേര്ക്കാറ് പതിവുണ്ട്. കൃഷിഭവനുകളില് നിന്ന് കര്ഷകര്ക്ക് സബ്സിഡിയായി വളം വിതരണം ചെയ്യുന്നുണ്ട്. കര്ഷകര് സ്ലിപ്പുമായി വളം ഡിപ്പോകളില് ചെന്നാല് വളമില്ലെന്ന മറുപടിയാണ് ലഭിക്കുന്നത്. വളംവാങ്ങിയ ബില്ലുമായി ചെന്നാല് മാത്രമേ കൃഷിഭവനുകളില് നിന്ന് കര്ഷകര്ക്ക് സബ്സിഡി ലഭിക്കുകയുള്ളൂ. കര്ഷകര്ക്ക് പാസാക്കിയവളം വാങ്ങാനാവത്തതിനാല് കൃഷിഭവനുകള് ഇപ്പോള് തീയതിയും നീട്ടിയിരിക്കയാണ്. കേന്ദ്ര സര്ക്കാര് അലോട്ട്മെന്റ് പാസാവാത്തിനാലാണ് ജില്ലയില് രാസവളത്തിന് ക്ഷാമം നേരിട്ടതെന്ന് പറയുന്നു. കഴിഞ്ഞ ഒരു മാസമായി നീലേശ്വരം സര്വീസ് സഹകരണ ബാങ്ക് വളം ഡിപ്പോവില് ഫാക്ടംഫോസ് കിട്ടാതായിട്ടെന്ന് ഡിപ്പോ മാനേജര് രാധാകൃഷ്ണന് പറഞ്ഞു. തുലാവര്ഷം മാറിയാല് പിന്നെ വളം കിട്ടിയിട്ട് പ്രയോജനവുമുണ്ടാവില്ലെന്ന് കര്ഷകരും പറയുന്നു.